Michael Aastrup Jensen (V), 2024-12-18:
Tak for det.
Og også tak til Enhedslisten for, at vi kan diskutere noget, som jeg ved ligger rigtig mange på sinde, nemlig hvordan vi håndterer situationen med den ulovlige besættelse af de palæstinensiske områder.
Jeg er jo helt overraskende totalt enig med både udenrigsministeren og min socialdemokratiske kollega.
Først og fremmest er vi fuldstændig enige i det, som er ICJ's udtalelse, nemlig at de ulovlige besættelser af de forskellige territorier skal ophøre, og at vi skal arbejde for en varig tostatsløsning med Palæstina i den ene side og Israel i den anden side i et naboskab, som baserer sig på fredelig sameksistens i samme område.
Så er spørgsmålet jo: Hvordan når man derhen?
Altså, det er vel nu 6-7 måneder siden, at jeg som formand for Det Udenrigspolitiske Nævn ledte en delegation til bl.a. Vestbredden.
Og vi, der var med på den tur, oplevede jo med vores egne øjne den fuldstændig ulykkelige situation, som rigtig mange palæstinensiske civilbefolkninger er ramt af på daglig basis.
Vi besøgte en palæstinensisk beduinfamilie på Vestbredden, som dagligt blev angrebet af de ulovlige bosættere, fordi de ønsker at få dem væk fra den jord, fordi de ønsker at udvide.
Det er jo totalt uacceptabelt.
Derfor er der jo kun ét svar, og det er at vende sig voldsomt imod det.
Og derfor er jeg rigtig glad for, at Danmark har været bannerfører i forhold til bl.a. at sikre, at der er lavet sanktioner mod de meget ekstreme bosættelsesledere og lignende.
For det her bliver vi nødsaget til at sige meget, meget klart fra over for.
På den anden side er det samtidig vigtigt at holde fast i, at vi jo heller ikke skal ende i et sikkerhedsvakuum.
Jeg synes, det var det helt rigtige, da Danmark undlod at stemme for den resolution, der var til FN's Generalforsamling tilbage i september, tror jeg det var.
For hvis den resolution, som der godt nok var et flertal der stemte for, var blevet til virkelighed, så ville der jo have været et sikkerhedsvakuum i forhold til f.eks. Gaza.
Hvad var det sidste, der skete, da der var et sikkerhedsvakuum i forhold til Gaza?
Jamen så så vi Hamas komme op og overtage kontrollen.
Og det, vi jo oplevede på vores tur tilbage i sommer, var, at vi faktisk havde møde med toneangivende regeringsmedlemmer i det palæstinensiske selvstyre, som jo klart indrømmer, at de ikke kan have kontrollen med deres eget territorium den dag i dag.
Så det er jo bare vigtigt at holde fast i, at alle os, der ønsker en tostatsløsning så hurtigt som overhovedet muligt, også bare bliver nødsaget til at sige: Det er ikke lige så nemt som bare at sige, at det skal gøres, og så sker det af sig selv.
Der er en lang række praktiske udfordringer.
En af dem, som måske er den allervigtigste, er sikkerheden.
Betyder det så, at jeg støtter det, som dele af den israelske regering har gjort sig til talsmand for, nemlig en militær tilstedeværelse fra Israels side og tilbageførelse af ulovlige bosættelser til Gaza?
Svaret er klart: Nej.
For det ville jo heller ikke skabe nogen som helst stabilitet.
Det ville jo heller ikke skabe nogen som helst fred.
Og derfor skal vi selvfølgelig igen og igen også sige
klart fra over for sådan nogle tendenser, som der desværre er dele af i den israelske regering
Så alt i alt synes jeg, at det er den helt rigtige linje, som den danske regering har anlagt med udenrigsministeren i spidsen.
Det vil også kunne blive hørt i de palæstinensiske besatte områder.
Det vil også kunne blive hørt af den israelske regering.
Og samtidig står vi på den side, der handler om, at vi derudover selvfølgelig ønsker at få den ulykkelige krig til at blive erstattet af en humanitær våbenhvile nu, sådan at vi forhåbentlig kan få frigivet de israelske gidsler, som har været i Hamas' og deres allieredes varetægt alt, alt for længe, og samtidig ikke mindst kan få taget hånd om de alt, alt for mange helt uskyldige palæstinensiske civile ofre, der også har været i den her krig.
Den her krig har indtil videre haft alt for mange ofre fra alle muliges side, og derfor ønsker vi i hvert fald fra Venstres side at gøre alt, hvad vi kan, for at den bliver afløst af stabilitet og fred i stedet for.